Κανονισμός (ΕΚ) αριθ. 2174/2003 της Επιτροπής

της 12ης Δεκεμβρίου 2003

για τροποποίηση του κανονισμού (EΚ) αριθ. 466/2001 σχετικά με τις αφλατοξίνες

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 315/93 του Συμβουλίου, της 8 Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων(1), και ιδίως το άρθρο 2 παράγραφος 3,

Εκτιμώντας τα ακόλουθα:

(1) Ο κανονισμός (ΕΚ) αριθ. 466/2001 της Επιτροπής της 8ης Μαρτίου 2001 για τον καθορισμό μέγιστων τιμών ανοχής για ορισμένες προσμείξεις στα τρόφιμα(2), όπως τροποποιήθηκε τελευταία από τον κανονισμό (EΚ) αριθ. 1425/2003(3), ορίζει μέγιστα επίπεδα για την αφλατοξίνη B1 και την ολική αφλατοξίνη σε ορισμένα τρόφιμα.

(2) O κανονισμός (EΚ) αριθ. 466/2001 ορίζει ότι, εάν δεν καθοριστεί ειδική τιμή πριν από την 1η Ιουλίου 2003 για τον αραβόσιτο που υφίσταται επεξεργασία διαλογής ή άλλη φυσική επεξεργασία πριν από την κατανάλωσή του από τον άνθρωπο ή τη χρησιμοποίησή του ως συστατικό τροφίμων, ισχύουν στο εξής οι τιμές που καθορίζονται για τα σιτηρά που προορίζονται για άμεση κατανάλωση. Αυτό οφείλεται στο γεγονός ότι, στην περίπτωση του αραβοσίτου, δεν μπορεί να αποκλεισθεί ότι οι μέθοδοι διαλογής ή οι άλλες φυσικές επεξεργασίες μειώνουν το επίπεδο των προσμείξεων των της αφλατοξίνης, αλλά η πραγματική αποτελεσματικότητα αυτών των μεθόδων δεν έχει ακόμη αποδειχθεί. Επιπλέον, προβλέπεται ότι απουσία στοιχείων που να δικαιολογούν τον καθορισμό ειδικής μέγιστης τιμής για τα ακατέργαστα σιτηρά ισχύουν οι τιμές των 2 μg/kg για την αφλατοξίνη B1 και των 4 μg/kg για την ολική αφλατοξίνη.

(3) Στη συνάρτηση αυτή, υποβλήθηκαν στοιχεία όσον αφορά τον αραβόσιτο. Με βάση τα υποβληθέντα αυτά στοιχεία είναι προφανές ότι μέσω των διαφόρων επεξεργασιών διαλογής και άλλων φυσικών επεξεργασιών, η περιεκτικότητα του μη επεξεργασμένου αραβόσιτου σε αφλατοξίνες μπορεί να μειωθεί σημαντικά ύστερα από τον καθαρισμό του τελικού προς κατανάλωση προϊόντος (νιφάδες χονδραλεσμένου αραβόσιτου, άλλα είδη χονδραλεσμένου καρπού). Οι προσμείξεις από αφλατοξίνες συγκεντρώνονταν κυρίως στα κατάλοιπα κοσκινίσματος (απόβλητα) και σε μικρότερο βαθμό στις φύτρες αραβοσίτου, στο πίτουρο και στο θραυσμένο αραβόσιτο (προϊόντα για ζωοτροφές). Μολονότι δεν είναι δυνατό να αξιολογηθεί από ποσοτική άποψη και με ακρίβεια ο βαθμός της μείωσης που μπορεί να επιτευχθεί, είναι προφανές βάσει των διαθέσιμων στοιχείων ότι τα διάφορα στάδια καθαρισμού και επεξεργασίας είναι επαρκώς αποτελεσματικά για την απομάκρυνση των αφλατοξίνων από τα προϊόντα αραβοσίτου που προορίζονται για ανθρώπινη κατανάλωση εφόσον από τον ακατέργαστο αραβόσιτο που περιέχει επίπεδα αφλατοξίνης Β1 5 μg/kg και ολικής αφλατοξίνης 10 μg/kg παράγονται προϊόντα αραβοσίτου προοριζόμενα για ανθρώπινη κατανάλωση που δεν υπερβαίνουν τις μέγιστες τιμές των 2 μg/kg αφλατοξίνης Β1 και των 4 μg/kg ολικής αφλατοξίνης, παρέχοντας υψηλό επίπεδο προστασίας των καταναλωτών.

(4) Κατά τα φαινόμενα, μερικοί αρμόδιοι για την επιβολή της νομοθεσίας των τροφίμων και μερικοί αναλυτές χρησιμοποιούν για την απεικόνιση των αποτελεσμάτων της ανάλυσης τον ίδιο αριθμό χαρακτηριστικών ψηφίων με τον οποίο εκφράζονται οι μέγιστες τιμές στη νομοθεσία.

(5) Κατά συνέπεια, ο κανονισμός (ΕΚ) αριθ. 466/2001 πρέπει να τροποποιηθεί κατάλληλα.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 466/2001 τροποποιείται ως εξής:

1. Στο άρθρο 4 η παράγραφος 3 αντικαθίσταται από το ακόλουθο κείμενο:

"3. Τα αράπικα φιστίκια, οι καρποί με κέλυφος και οι ξηροί καρποί που δεν είναι σύμφωνοι με τις μέγιστες τιμές αφλατοξίνων που καθορίζονται στο σημείο 2.1.1.1 του παραρτήματος Ι και ο αραβόσιτος που δεν είναι σύμφωνος με τις μέγιστες τιμές που καθορίζονται στο σημείο 2.1.2.1 του εν λόγω παραρτήματος μπορούν να τεθούν σε κυκλοφορία υπό τον όρο ότι τα προϊόντα αυτά:

α) δεν προορίζονται για άμεση ανθρώπινη κατανάλωση ή για χρήση ως συστατικά των τροφίμων·

β) είναι σύμφωνα με τις μέγιστες τιμές που ορίζονται στο σημείο 2.1.1.2 του παραρτήματος I για τα αράπικα φιστίκια, στο σημείο 2.1.1.3 του παραρτήματος I για τους καρπούς με κέλυφος και τους ξηρούς καρπούς, και στο σημείο 2.1.2.3 του παραρτήματος I για τον αραβόσιτο·

γ) υπόκεινται σε μεταγενέστερη επεξεργασία διαλογής ή σε άλλες φυσικές μεθόδους επεξεργασίας και μετά την επεξεργασία αυτή δεν υπάρχει υπέρβαση των μέγιστων τιμών που καθορίζονται στα σημεία 2.1.1.1 και 2.1.2.1 του παραρτήματος Ι, και η ίδια η επεξεργασία δεν δημιουργεί άλλα βλαβερά κατάλοιπα·

δ) επισημαίνονται με ευκρινή αναφορά του προορισμού τους και αναφορά της ένδειξης 'το προϊόν πρέπει να υποστεί επεξεργασία διαλογής ή άλλη φυσική επεξεργασία για τη μείωση των προσμείξεων αφλατοξίνης πριν από την κατανάλωσή του από τον άνθρωπο ή τη χρήση του ως συστατικού σε τρόφιμα'"

2. Το παράρτημα I τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 37 της 13.2.1993, σ. 1.

(2) ΕΕ L 77 της 16.3.2001, σ. 1.

(3) ΕΕ L 203 της 12.8.2003, σ. 1.

ΠΑΡΑΡΤΗΜΑ

Το παράρτημα I του κανονισμού (EΚ) αριθ. 466/2001 τροποποιείται ως εξής:

1. Στο κεφάλαιο 2 (Μυκοτοξίνες), το σημείο 2.1 (Aφλατοξίνες) αντικαθίσταται από το ακόλουθο κείμενο:

">ΘΕΣΗ ΠΙΝΑΚΑ>"

2. Η υποσημείωση 9 απαλείφεται.